วันจันทร์ที่ 12 ตุลาคม 2563
บ้านมือสอง ธอส. ขายดีอีกแล้ว!! ในมหกรรม 10.10 แค่ชั่วโมงเดียว ลูกค้าแห่ประมูลซื้อบ้านออนไลน์ทะลุ 32 ล้านบาท
ธอส.เผยผลการจัดมหกรรม 10.10 ประมูลบ้านออนไลน์กับ ธอส.ประจำเดือน ต.ค. ประมูลผ่านแอป GH Bank Smart NPA เปิดประมูล 1 ชม. ระหว่างเวลา 12.00-13.00 น. พบว่าจำหน่ายทรัพย์ได้ทั้งสิ้น 22 รายการ คิดเป็นจำนวนทรัพย์ที่จำหน่ายได้มากกว่า 50% มูลค่ารวม 32.05 ลบ.
ธอส.เผยผลการจัดมหกรรม 10.10 ประมูลบ้านออนไลน์กับ ธอส.ประจำเดือนตุลาคม ประมูลผ่านแอป GH Bank Smart NPA เปิดประมูล 1 ชั่วโมง ระหว่างเวลา 12.00-13.00 น. พบว่าจำหน่ายทรัพย์ได้ทั้งสิ้น 22 รายการ คิดเป็นจำนวนทรัพย์ที่จำหน่ายได้มากกว่า 50% มูลค่ารวม 32.05 ล้านบาท แบ่งเป็นทรัพย์ในพื้นที่กรุงเทพฯ และปริมณฑล 5 รายการ และทรัพย์ในส่วนภูมิภาค 17 รายการ NPA พิเศษ!! ผู้ชนะการประมูลบ้านมือสองออนไลน์ในครั้งนี้ จะได้รับส่วนลดราคาพิเศษเพิ่มให้อีก 10% จากราคาที่ปิดประมูล เพียงทำสัญญาและทำนิติกรรมให้แล้วเสร็จภายในวันที่ 30 ธันวาคม 2563
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยถึงผลการจัดมหกรรม 10.10 ประมูลบ้านออนไลน์กับ ธอส.ประจำเดือนตุลาคม โดยธนาคารได้คัดทรัพย์ใหม่สภาพดีทั่วประเทศรวม 40 รายการ มาเปิดประมูลพร้อมกันเพื่อให้ประชาชนที่ต้องการมีบ้านได้เลือกซื้อแบบ New Normal ผ่าน Application : G H Bank Smart NPA ในวันนี้(10 ตุลาคม 2563) ระหว่างเวลา 12.00-13.00 น. ที่ผ่านมา ซึ่งปรากฎว่าการจัดประมูลได้รับความสนใจจากลูกค้าประชาชนเข้าร่วมประมูลกันอย่างคึกคัก โดยภายหลังปิดการประมูลพบว่าธนาคารสามารถจำหน่ายทรัพย์ได้ทั้งสิ้น 22 รายการ คิดเป็นมูลค่ารวม 32.05 ล้านบาท แบ่งเป็นทรัพย์ที่ตั้งอยู่ในพื้นที่กรุงเทพฯ และปริมณฑล จำนวน 5 รายการ และทรัพย์ในส่วนภูมิภาค 17 รายการ โดยทรัพย์ที่ประมูลขายได้ในราคาสูงสุด คือ บ้านเดี่ยว 1 ชั้น ขนาด 105.4 ตารางวา ในโครงการภาณิชา วิลล์ ตำบลวังไผ่ อำเภอเมืองชุมพร จังหวัดชุมพร จำหน่ายได้ในราคาตั้งต้นประมูลที่ 3,785,000 บาท ส่วนทรัพย์ที่ประมูลขายได้ในราคาถูกที่สุด คือ ที่ดินเปล่าขนาด 135 ตารางวา ในโครงการไทรโยคการเด้นฮิลล์ อำเภอไทรโยค จังหวัดกาญจนบุรี ซึ่งเป็นทรัพย์รายการที่มีผู้สนใจเข้าร่วมประมูลมากที่สุด จำนวน 7 ราย โดยปิดประมูลที่ราคา 180,000 บาท จากราคาตั้งต้นประมูลที่ 105,000 บาท ขณะที่ทรัพย์ประเภทห้องชุด ขนาด 34.74 ตารางเมตร ในโครงการเมโทรพาร์ค สาทร กรุงเทพฯ ซึ่งเป็นหนึ่งในทรัพย์เด่นที่ตั้งอยู่ห่างจากสถานีรถไฟฟ้า MRT เพชรเกษม 48 เพียงแค่ 800 เมตรเท่านั้น ซึ่งธนาคารนำมาเปิดประมูลในครั้งนี้ด้วยส่วนลดราคาพิเศษถึง 40% ราคาเริ่มต้นประมูลที่ 895,000 บาท มีผู้สนใจเข้าร่วมประมูล 5 ราย ก่อนที่จะจำหน่ายได้ในราคาปิดประมูลที่ 995,000 บาท
“การที่ธนาคารยังคงสามารถจำหน่ายทรัพย์ได้มากถึง 22 รายการ ซึ่งสูงกว่า 50% ของจำนวนทรัพย์ทั้งหมดที่นำมาเปิดประมูลออนไลน์ทั้งหมดในครั้งนี้ เป็นสิ่งที่ยืนยันคุณภาพของบ้านมือสองของ ธอส. ที่ยังเป็นทางเลือก ที่น่าสนใจ และมีราคาจำหน่ายที่คุ้มค่าสำหรับคนที่ต้องการมีบ้าน ก็ฝันเป็นจริงได้โดยไม่ต้องเดินทางมาที่ธนาคาร เพียงดาวน์โหลดและปฏิบัติตามเงื่อนไขของ Application : G H Bank Smart NPA และผู้ชนะการประมูลบ้านมือสองออนไลน์ในครั้งนี้ยังมีสิทธิ์รับส่วนลดพิเศษเพิ่มให้อีก 10% จากราคาที่ปิดประมูลอีกด้วย เพียงทำสัญญาและทำนิติกรรมให้แล้วเสร็จภายในวันที่ 30 ธันวาคม 2563” นายฉัตรชัย กล่าว
ทั้งนี้ ผู้ที่พลาดมหกรรม 10.10 ประมูลบ้านออนไลน์กับ ธอส.ประจำเดือนตุลาคม ผ่าน Application : G H Bank Smart NPA สามารถดาวน์โหลด Application และลงทะเบียนเพื่อเตรียมเข้าร่วมประมูลทรัพย์ NPA สภาพใหม่ คุณภาพดี ราคาพิเศษของธนาคารได้เฉพาะในวันที่ ๆ ตรงกับเลขเดือน โดยการประมูลครั้งต่อไปประจำเดือนพฤศจิกายนกำหนดจัดขึ้นในวันพุธที่ 11 พฤศจิกายน 2563 หรือ 11.11 สอบถามรายละเอียด และดูข้อมูลทรัพย์ NPA ของธนาคารได้ที่ www.ghbhomecenter.com กรณีทรัพย์ในเขตกรุงเทพฯและปริมณฑล โทร 0-2202-1016, 0-202-1582 ส่วนทรัพย์ในภูมิภาค โทร 0-202-1170 หรือ 0-202-2036 และ Facebook Fanpage ธนาคารอาคารสงเคราะห์